Fil-15 ta' Novembru 2017, il-Kumitat tar-Rappreżentanti Permanenti (Coreper) approva, f'isem il-Kunsill, mandat ta' negozjar dwar regolament li jistabbilixxi qafas ta' risistemazzjoni tal-UE għall-ammissjoni ta' persuni fi bżonn ta' protezzjoni internazzjonali. Abbażi ta' dan il-mandat, il-presidenza ser tibda negozjati mal-Parlament Ewropew. "Ir-risistemazzjoni hija strument strateġiku biex jiġu mmaniġġjati l-flussi migratorji. Fl-istess waqt, ir-risistemazzjoni hija mogħdija legali importanti biex tingħata protezzjoni lil dawk li veru jeħtiġuha" qal Andres Anvelt, ministru għall-intern tal-Estonja. "Tgħin biex tnaqqas il-flussi lejn il-fruntieri esterni tagħna, tfixkel il-mudell kummerċjali tal-faċilitaturi ta' dħul klandestin u tibbilanċja l-isforzi magħmula f'oqsma oħra, pereżempju fir-ritorn", huwa żied. L-objettivi ewlenin ta' dan l-abbozz ta' regolament huma li: jipprovdi għal mogħdijiet legali u sikuri lejn l-UE, li fuq perijodu twil inaqqsu r-riskju ta' wasliet irregolari fuq skala kbira regoli komuni għar-risistemazzjoni u l-ammissjoni umanitarja jikkontribwixxi għal inizjattivi globali ta' risistemazzjoni u ta' ammissjoni umanitarja jgħin itaffi l-pressjoni f'pajjiżi terzi fejn ġew spostati numru kbir ta' persuni fil-bżonn ta' protezzjoni internazzjonali L-ambaxxaturi tal-UE approvaw it-test tal-mandat bil-fehim li l-partijiet marbutin ma' fajls oħrajn tar-riforma tas-sistema Ewropea komuni tal-asil (SEKA) jiġu riveduti fi stadju aktar tard. Pjan ta' risistemazzjoni Skont il-qafas ġdid, il-Kunsill ser jadotta pjan ta' risistemazzjoni u ammissjoni umanitarja tal-UE tul sentejn , abbażi ta' proposta mill-Kummissjoni. Dan il-pjan ser jinkludi n-numru massimu totali ta' persuni li ser jiġu ammessi, il-kontributi tal-istati membri għal dan in-numru u l-prijoritajiet ġeografiċi ġenerali. L-istati membri jikkontribwixxu għall-pjan ta' risistemazzjoni u ta' ammissjoni umanitarja tal-UE fuq bażi volontarja. Sforzi tal-istati membri skont dan il-pjan huma appoġġati minn finanzjament mill-baġit tal-UE. Status u proċedura L-abbozz ta' regolament jipprevedi żewġ tipi ta' ammissjoni: ir-risistemazzjoni u l-ammissjoni umanitarja. Huwa jiddefinixxi l-proċedura komuni, il-kriterji ta' eliġibbiltà u r-raġunijiet għal rifjut ta' ammissjoni, kif ukoll prinċipji komuni dwar l-istatus li għandu jingħata lil persuni ammessi. Fid-dawl tal-ħila esperta tal-UNHCR f'dan il-qasam, dan huwa wkoll mogħti rwol prominenti f'dan il-proċess. Kuntest L-istati membri tal-UE bħalissa għandhom għaddejjin diversi skemi komuni ad-hoc ta' risistemazzjoni, b'mod partikolari: il-konklużjonijiet maqbula fl-20 ta' Lulju 2015 għar-risistemazzjoni, permezz ta' skemi multilaterali u nazzjonali, ta' 22 504 persuni fi bżonn ċar ta' protezzjoni internazzjonali l-iskemi ta' ammissjoni umanitarja individwali u volontarji stabbiliti fid-dikjarazzjoni UE-Turkija tat-18 ta' Marzu 2016 ir-rakkomandazzjoni mill-Kummissjoni Ewropea tas-27 ta' Settembru 2017, li titlob lill-istati membri joffru postijiet għal 50 000 persuna biex jiġu ammessi sal-31 ta' Ottubru 2019 B'segwitu għall-Komunikazzjoni tagħha tas-6 ta' April 2016 dwar ir-riforma tas-sistema Ewropea komuni tal-asil u t-tisħiħ tal-mezzi legali għall-Ewropa, il-Kummissjoni ppreżentat f'Mejju u f'Lulju seba' proposti leġislattivi, fosthom il-proposta għal regolament dwar ir-risistemazzjoni. Dawn il-proposti jfittxu li jtejbu l-funzjonament tas-sistema tal-asil, inaqqsu l-movimenti sekondarji, jikkontribwixxu għal tqassim aktar ġust fost l-istati membri tar-responsabbiltà li joffru protezzjoni lil dawk fil-bżonn u jipprovdu mogħdijiet legali u sikuri lejn l-UE.